ΨΗΦΙΣΜΑ ΤΟΥ ΣΥΜΒΟΥΛΙΟΥ της 12ης Ιουλίου 1982 σχετικά με την προώθηση της ισότητας ευκαιριών για τις γυναίκες

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τις συνθήκες περί ιδρύσεως των Ευρωπαϊκών Κοινοτήτων,

το σχέδιο ψηφίσματος που παρουσίασε η Επιτροπή(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι έχουν ήδη αναληφθεί διάφορες δράσεις σε κοινοτικό επίπεδο για την προώθηση της ισότητας ευκαιριών για τις γυναίκες, και ιδίως το Συμβούλιο εξέδωσε, βάσει των άρθρων 100 και 235 της συνθήκης περί ιδρύσεως της Ευρωπαϊκής Οικονομικής Κοινότητος, τις οδηγίες 75/117/ΕΟΚ (4), 76/207/ΕΟΚ (5) και 79/7/ΕΟΚ (6) σχετικά με την ίση μεταχείριση ανδρών και γυναικών-

ότι το σύνολο των δράσεων αυτών, στις οποίες περιλαμβάνονται και εκείνες που ενισχύθηκαν από το Ευρωπαϊκό Κοινωνικό Ταμείο, έπαιξαν σημαντικό ρόλο στη βελτίωση της θέσης των γυναικών-

ότι παρά τις προσπάθειες που έχουν γίνει μέχρι τώρα, τόσο σε κοινοτικό όσο και σε εθνικό επίπεδο, εξακολουθούν να υφίστανται στην πράξη ανισότητες στον τομέα της απασχόλησης και ότι υπάρχει κίνδυνος να επιδεινωθούν κάτω από τις σημερινές οικονομικές και κοινωνικές συνθήκες-

ότι σε περίοδο οικονομικής κρίσεως πρέπει όχι μόνο να συνεχίζεται, αλλά και να εντείνεται η δράση που έχει αναληφθεί σε κοινοτικό και εθνικό επίπεδο, με σκοπό ιδίως την προώθηση της πραγματοποίησης, στην πράξη, της ισότητας ευκαιριών με την εφαρμογή, μεταξύ άλλων, και θετικών μέτρων,

Σημειώνει την ανακοίνωση της Επιτροπής σχετικά με ένα νέο κοινοτικό πρόγραμμα δράσεως για την προώθηση της ισότητας ευκαιριών για τις γυναίκες (1982-1985), που αποσκοπεί στην "ολοκλήρωση της ίσης μεταχείρισης με την ενίσχυση των ατομικών δικαιωμάτων" και στην "πραγματοποίηση της ισότητας ευκαιριών στη πράξη, ιδίως μέσω προγραμμάτων θετικής δράσεως, και συγχαίρει την Επιτροπή για την πρωτοβουλία της αυτή-

Εγκρίνει τους γενικούς στόχους της ανακοίνωσης αυτής, δηλαδή την ενίσχυση της δράσης με σκοπό την εξασφάλιση της τήρησης της αρχής της ίσης μεταχείρισης ανδρών και γυναικών και την προώθηση της ισότητας ευκαιριών στην πράξη με θετικά μέτρα, και εκφράζει τη βούληση να θέσει σε εφαρμογή τα κατάλληλα μέτρα για την πραγματοποίηση των στόχων αυτών-

Σημειώνει επίσης τις παρατηρήσεις που διατύπωσαν οι διάφορες αντιπροσωπείες στα πλαίσια του Συμβουλίου σχετικά με την ανακοίνωση της Επιτροπής και οι οποίες τονίζουν, μεταξύ άλλων, ορισμένες ιδιαιτερότητες των εθνικών συστημάτων, και καλεί την Επιτροπή να τις λάβει υπόψη της όσον αφορά τις πρωτοβουλίες που θα πάρει στα πλαίσια των αρμοδιοτήτων της-

Υπενθυμίζει τις προσπάθειες που έχουν ήδη γίνει ή συνεχίζονται από τα Κράτη μέλη στον τομέα αυτόν-

Διαπιστώνει ότι η ανακοίνωση της Επιτροπής ορίζει τους ειδικούς στόχους και τις κοινές γραμμές δράσεως, το μεγαλύτερο μέρος των οποίων εντάσσεται στην προέκταση της εφαρμογής των οδηγιών που εξέδωσε το Συμβούλιο στον τομέα της ίσης μεταχείρισης ανδρών και γυναικών-

Κρίνει ότι, λαμβάνοντας δεόντως υπόψη τις προτεινόμενες γραμμές δράσεως, οι στόχοι αυτοί πρέπει να καθοδηγούν τη δράση της Κοινότητας και των Κρατών μελών στις προσπάθειές τους για την ευρύτερη εφαρμογή της αρχής της ισότητας ευκαιριών και την υλοποίησή της στην πράξη χωρίς διακρίσεις για τις γυναίκες, όποια κι αν είναι η οικονομική κατάσταση-

Υπογραμμίζει τη σημασία που έχει για το σκοπό αυτόν η ενίσχυση ή η ίδρυση εθνικών οργανισμών για την προώθηση της εργασίας των γυναικών και της ισότητας ευκαιριών, και υπενθυμίζει τις ευθύνες που έχουν και οι οργανώσεις εργοδοτών και εργαζομένων για την επίτευξη των στόχων αυτών-

Επιβεβαιώνει την ανάγκη να αναπτυχθούν δράσεις ευαισθητοποιήσεως και ενημερώσεως, προκειμένου να ενισχυθεί η εξέλιξη της νοοτροπίας ως προς την ίση συμμετοχή στις επαγγελματικές, οικογενειακές και κοινωνικές ευθύνες, και καλεί τα Κράτη μέλη να συνεργαστούν όσο το δυνατόν περισσότερο με την Επιτροπή για την πραγματοποίηση της δράσης ευαισθητοποιήσεως-

Επιβεβαιώνει την ανάγκη προωθήσεως της μικτής απασχόλησης σε όλους τους τομείς και σε όλα τα επαγγέλματα, καθώς και της ύπαρξης μεγαλύτερης ισορροπίας στην εκπροσώπηση των γυναικών σε όλη την κλίμακα των ευθυνών τόσο σε εθνικό όσο και σε κοινοτικό επίπεδο, και θεωρεί ότι ο δημόσιος τομέας καθώς και τα θεσμικά και άλλα κοινοτικά όργανα θα έπρεπε να δώσουν το παράδειγμα προς την κατεύθυνση αυτή-

Υπογραμμίζει ότι είναι επιθυμητό να αποφεύγονται οι ειδικοί κανόνες για την προστασία των γυναικών στην αγορά εργασίας και να καταργηθούν οι υπάρχοντες, στις περιπτώσεις όπου έχουν εκλείψει οι λόγοι που τους δικαιολογούσαν στο παρελθόν-

Κρίνει ότι πρέπει να λαμβάνεται υπόψη η διάσταση της ισότητας ευκαιριών κατά την επεξεργασία και την εφαρμογή κοινοτικών πολιτικών, οι οποίες μπορούν να την επηρεάσουν-

Καλεί την Επιτροπή να του παρουσιάσει πριν από την 1η Ιανουαρίου 1984 προσωρινή έκθεση για την πρόοδο που έχει επιτευχθεί και την πραγματοποίηση του νέου προγράμματος, η οποία να βασίζεται ιδίως σε πληροφορίες που θα συλλέξει από τα Κράτη μέλη, και να συνοδεύεται ενδεχομένως από κατάλληλες προτάσεις-

Καλεί τα Κράτη μέλη να διαβιβάσουν στην Επιτροπή, πριν από την 1η Ιανουαρίου 1985, μια πρώτη έκθεση για την πρόοδο που θα έχει επιτευχθεί σε εθνικό επίπεδο, και σημειώνει ότι η Επιτροπή ανέλαβε την υποχρέωση να του παρουσιάσει πριν από το τέλος του 1985 ένα πρώτο απολογισμό της δράσης που θα έχει πραγματοποιηθεί.

(1) ΕΕ αριθ. C 22 της 29. 1. 1982, σ. 7.

(2) ΕΕ αριθ. C 149 της 14. 6. 1982, σ. 54.

(3) ΕΕ αριθ. C 178 της 18. 7. 1982, σ. 22.

(4) ΕΕ αριθ. L 45 της 19. 2. 1975, σ. 19.

(5) ΕΕ αριθ. L 39 της 14. 2. 1976, σ. 40.

(6) ΕΕ αριθ. L 6 της 10. 1. 1979, σ. 24.